text: Dreng kastede kanonslag ind på skøjtebane
  22 december 2017 kl. 19.37
  En 15-årig dreng er sigtet og anholdt, efter han kastede et kanonslag ind mellem personer på skøjtebanen i Aabenraa. Derudover er han sigtet for blufærdighedskrænkelse.
  En ellers hyggelig skøjtetur blev brat afbrudt, da en 15-årig dreng smed et kanonslag ind mellem personer på skøjtebanen i Aabenraa.
  - Flere vidner så episoden og ud fra deres forklaring, har vi fundet frem til gerningsmanden. Den 15-årig er nu anholdt og sigtet for overtrædelse af straffelovens paragraf 252, siger vagtchef Ole Aamann fra Syd- og Sønderjyllands Politi til TV SYD.
  Vagtchefen fortæller, at den 15-årige dreng også er sigtet for blufærdighedskrænkelse, da han torsdag har befamlet nogle unge piger. Samtidig bliver han sigtet for overtrædelse af fyrværkeriloven.
  